[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 30.11.2010

COM(2010) 696 τελικό

.

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τις δαπάνες του ΕΓΤΕ Σύστημα έγκαιρης προειδοποίησης αριθ. 7-10/2010

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Έσοδα ειδικού προορισμού του ΕΓΤΕ 3

3. Έσοδα προερχόμενα από τα προσωρινά ποσά αναδιάρθρωσης (τομέας της ζάχαρης) 4

4. Σχόλια για την προσωρινή εκτέλεση του προϋπολογισμού του ΕΓΤΕ 2010 4

5. Εκτέλεση του λογαριασμού εσόδων ειδικού προορισμού του ΕΓΤΕ 8

6. Εκτέλεση του λογαριασμού εσόδων που προέρχονται από τα προσωρινά ποσά αναδιάρθρωσης (τομέας της ζάχαρης) 8

7. Απορρόφηση κονδυλίων του ταμείου αναδιάρθρωσης στον τομέα της ζάχαρης 8

8. Συμπεράσματα 9

ΠΑΡΑΡΤΗΜΑ: | Προσωρινή απορρόφηση πιστώσεων ΕΓΤΕ έως τις 31/08/2010 |

Εισαγωγή

Στον προσαρτημένο πίνακα εμφαίνεται το πραγματικό επίπεδο εκτέλεσης του προϋπολογισμού συγκριτικά με την πορεία των δαπανών όπως προβλέπονται από τον δείκτη που καταρτίστηκε με βάση τις διατάξεις του άρθρου 20 του κανονισμού (ΕΚ) αριθ. 1290/2005 του Συμβουλίου[1] για το διάστημα από τις 16 Οκτωβρίου 2009 έως τις 31 Αυγούστου 2010.

Έσοδα ειδικού προορισμού του ΕΓΤΕ

Με βάση τους κανόνες του άρθρου 34 του κανονισμού (ΕΚ) αριθ. 1290/2005 του Συμβουλίου με αντικείμενο τη χρηματοδότηση της νέας ΚΓΠ, τα έσοδα που προέρχονται από δημοσιονομικές διορθώσεις στο πλαίσιο αποφάσεων εκκαθάρισης ως προς τη συμμόρφωση, από παρατυπίες και από την εισφορά επί του γάλακτος θεωρούνται έσοδα ειδικού προορισμού που διατίθενται για τη χρηματοδότηση των δαπανών του ΕΓΤΕ. Σύμφωνα με τους κανόνες αυτούς, τα έσοδα ειδικού προορισμού μπορούν να χρησιμοποιηθούν για την κάλυψη της χρηματοδότησης των δαπανών του ΕΓΤΕ που πραγματοποιούνται από τα κράτη μέλη. Σε περίπτωση που δεν χρησιμοποιείται μέρος των ανωτέρω εσόδων, τότε το ποσό αυτό μεταφέρεται αυτόματα στο επόμενο οικονομικό έτος[2].

Όπως έχει ήδη αναφερθεί σε προηγούμενες εκθέσεις του συστήματος έγκαιρης προειδοποίησης, βάσει των εκτιμήσεων της Επιτροπής, τα διαθέσιμα έσοδα ειδικού προορισμού ανέρχονταν σε 922 εκατομμύρια ευρώ. Συγκεκριμένα:

- Τα έσοδα ειδικού προορισμού που αναμένεται να προκύψουν στη διάρκεια του οικονομικού έτους 2010 υπολογίστηκαν κατ’ εκτίμηση σε 789 εκατομμύρια ευρώ. Ποσά ύψους 600 εκατομμυρίων ευρώ και 91 εκατομμυρίων ευρώ αναμένεται να προκύψουν από ανακτηθέντα ποσά εκκαθάρισης ως προς τη συμμόρφωση και από τις παρατυπίες, αντιστοίχως. Οι εισπράξεις από την εισφορά επί του γάλακτος εκτιμήθηκαν σε 98 εκατομμύρια ευρώ.

- Το ποσό των εσόδων ειδικού προορισμού που αναμένεται να μεταφερθεί από τη χρήση 2009 στη χρήση 2010 υπολογίστηκε κατ’ εκτίμηση σε 133 εκατομμύρια ευρώ.

Η Επιτροπή διέθεσε τα έσοδα αυτά των 922 εκατομμυρίων ευρώ σε δύο καθεστώτα. Συγκεκριμένα:

- 222 εκατομμύρια ευρώ διατέθηκαν στα επιχειρησιακά ταμεία για τις οργανώσεις παραγωγών στον τομέα των οπωροκηπευτικών, και

- 700 εκατομμύρια ευρώ για το καθεστώς ενιαίας ενίσχυσης.

Για τα εν λόγω δύο καθεστώτα, η αρμόδια για τον προϋπολογισμό αρχή ενέκρινε τελικώς πιστώσεις που ανέρχονταν σε 547 εκατομμύρια ευρώ και 28.480 εκατομμύρια ευρώ αντίστοιχα σύμφωνα με τη διορθωτική επιστολή της Επιτροπής. Το άθροισμα των εγκριθεισών πιστώσεων και των εσόδων ειδικού προορισμού που αναφέρονται ανωτέρω αντιστοιχούν σε εκτιμώμενες αναλήψεις υποχρεώσεων συνολικού ποσού 769 εκατομμυρίων ευρώ για τα επιχειρησιακά ταμεία των οργανώσεων παραγωγών στον τομέα των οπωροκηπευτικών και σε 29.180 εκατομμύρια ευρώ για το καθεστώς ενιαίας ενίσχυσης.

Στον προσαρτημένο πίνακα στον οποίο αναφέρεται η προσωρινή εκτέλεση του προϋπολογισμού του 2010 έως τις 31.08.2010, οι εγκριθείσες πιστώσεις για τα δύο ανωτέρω καθεστώτα συμπεριλαμβάνονται στις αρχικές πιστώσεις του προϋπολογισμού για τον τομέα των οπωροκηπευτικών και για τις άμεσες αποσυνδεδεμένες ενισχύσεις που ανέρχονται αντιστοίχως σε 720,1 εκατομμύρια ευρώ και σε 33.272 εκατομμύρια ευρώ, χωρίς να ληφθούν υπόψη τα ανωτέρω έσοδα ειδικού προορισμού. Αφού περιληφθούν τα έσοδα ειδικού προορισμού στους τομείς αυτούς, οι συνολικές προβλεπόμενες πιστώσεις στον προϋπολογισμό 2010 ανέρχονται σε 942,1 εκατομμύρια ευρώ για τον τομέα των οπωροκηπευτικών και σε 33.972 εκατομμύρια ευρώ για τις αποσυνδεδεμένες άμεσες ενισχύσεις.

Έσοδα προερχόμενα από τα προσωρινά ποσά αναδιάρθρωσης (τομέας της ζάχαρης)

Τα προσωρινά ποσά αναδιάρθρωσης στον τομέα της ζάχαρης αντιμετωπίζονται ως έσοδα ειδικού προορισμού με σκοπό τη χρηματοδότηση της ενίσχυσης για την αναδιάρθρωση του τομέα της ζάχαρης και άλλων ενισχύσεων που προβλέπονται για το ταμείο αναδιάρθρωσης στον τομέα της ζάχαρης. Όπως έχει ήδη αναφερθεί σε προηγούμενες εκθέσεις του συστήματος έγκαιρης προειδοποίησης, τα εν λόγω έσοδα υπολογίσθηκαν κατ’ εκτίμηση σε 606,8 εκατομμύρια ευρώ το 2010, ενώ ποσό ύψους 717,9 εκατομμυρίων ευρώ αναμενόταν να μεταφερθεί από τη χρήση 2009 στη χρήση 2010.

Σχόλια για την προσωρινή εκτέλεση του προϋπολογισμού του ΕΓΤΕ 2010

Ακολουθούν σύντομα σχόλια για ορισμένα άρθρα του προϋπολογισμού που εμφανίζουν ή που πρόκειται να εμφανίσουν στο τέλος του έτους τις σημαντικότερες αποκλίσεις μεταξύ του πραγματικού και του αναμενόμενου επιπέδου εκτέλεσης του προϋπολογισμού 2010:

Αγοραία μέτρα

Οι πιστώσεις που απορροφήθηκαν για παρεμβάσεις στις αγορές γεωργικών προϊόντων ήταν χαμηλότερες κατά - 422,1 εκατομμύρια ευρώ από το προβλεπόμενο από τον δείκτη επίπεδο στις 31.08.2010. Η απόκλιση αυτή αποδίδεται πρωτίστως στα επισιτιστικά προγράμματα και στους τομείς του γάλακτος και των γαλακτοκομικών προϊόντων που παρουσιάζουν επί του παρόντος σημαντική υποαπορρόφηση των πιστώσεων. Παράλληλα, άλλοι τομείς, όπως ο τομέας των οπωροκηπευτικών και του οίνου, παρουσιάζουν υπέρβαση απορρόφησης πιστώσεων.

Σιτηρά (+ 36,4 εκατομμύρια ευρώ)

Η υψηλότερη απορρόφηση των πιστώσεων συγκριτικά με το επίπεδο του δείκτη, επί του παρόντος, οφείλεται πρωτίστως στη μεγαλύτερη ποσότητα σιτηρών που εισρέουν στη δημόσια αποθεματοποίηση καθώς και στην επιτάχυνση του ρυθμού δέσμευσης των εν λόγω ποσοτήτων στη δημόσια αποθεματοποίηση συγκριτικά με τον ρυθμό που λήφθηκε υπόψη όταν θεσπίσθηκε ο δείκτης του 2010. Η Επιτροπή θεωρεί ότι οι δαπάνες που θα πραγματοποιηθούν για το καθεστώς αυτό μέχρι τα τέλη της χρήσης θα είναι υψηλότερες από τις σχετικές πιστώσεις που προβλέπονταν αρχικά στον προϋπολογισμό 2010.

Επιστροφές για προϊόντα εκτός παραρτήματος I (- 52,5 εκατομμύρια ευρώ)

Η βραδύτερη απορρόφηση των πιστώσεων συγκριτικά με το επίπεδο του δείκτη, επί του παρόντος, οφείλεται πρωτίστως στις χαμηλότερες δαπάνες που πραγματοποιούνται από τα κράτη μέλη για την καταβολή επιστροφών κατά την εξαγωγή για γαλακτοκομικά προϊόντα ενσωματωμένα στα εξαγόμενα μεταποιημένα γεωργικά προϊόντα. Αυτό οφείλεται στο γεγονός ότι η κατάσταση στις αγορές γαλακτοκομικών προϊόντων βελτιώθηκε σημαντικά συγκριτικά με την επικρατούσα κατά την κατάρτιση της διορθωτικής επιστολής για το δημοσιονομικό έτος 2010. Ως αποτέλεσμα της βελτίωσης αυτής, η Επιτροπή διέκοψε την καταβολή επιστροφών κατά την εξαγωγή για γαλακτοκομικά προϊόντα τον Νοέμβριο του 2009. Η Επιτροπή θεωρεί ότι, μέχρι τα τέλη της χρήσης, θα επέλθουν δημοσιονομικές εξοικονομήσεις στον τομέα.

Επισιτιστικά προγράμματα (- 208,8 εκατομμύρια ευρώ)

Η βραδύτερη απορρόφηση πιστώσεων σε σχέση με το επίπεδο του δείκτη την περίοδο αυτή οφείλεται πρωτίστως στη χρονική υστέρηση μεταξύ της στιγμής κατά την οποία τα κράτη μέλη δηλώνουν τις ποσότητες προϊόντων που έχουν εξέλθει από το απόθεμα και της στιγμής κατά την οποία τα κράτη μέλη δηλώνουν τις εν λόγω ποσότητες ως παραληφθείσες για διανομή στο πλαίσιο του σχεδίου. Επιπλέον, αναμένεται να δηλωθούν επιπρόσθετες δαπάνες μέχρι τα τέλη της χρήσης, δεδομένου ότι τα γαλακτοκομικά προϊόντα μπορούν να εξέλθουν από το απόθεμα έως το τέλος του Σεπτεμβρίου 2010 αντί της συνήθους προθεσμίας του τέλους Αυγούστου 2010. Επί του παρόντος, η Επιτροπή θεωρεί ότι ο ρυθμός εκτέλεσης αυτού του καθεστώτος θα επιταχυνθεί μέχρι τα τέλη της χρήσης όπως συνέβη με το σχέδιο του 2009.

Οπωροκηπευτικά (+ 60,9 εκατομμύρια ευρώ συγκριτικά με τις εγκριθείσες πιστώσεις)

Αυτό το επίπεδο εκτέλεσης είναι το αποτέλεσμα εφαρμογής του δείκτη για την περίοδο που λήγει στις 31.08.2010 στις εγκριθείσες πιστώσεις του προϋπολογισμού οι οποίες δεν περιλαμβάνουν τα έσοδα ειδικού προορισμού για τον τομέα αυτό (Σημείωση: για περαιτέρω λεπτομέρειες βλέπε ανωτέρω σημείο 2).

Σημείωση: Προς διευκόλυνση του αναγνώστη, η Επιτροπή εισήγαγε υποσημείωση * στον προσαρτημένο πίνακα προσωρινής εκτέλεσης. Η υποσημείωση αυτή δείχνει ποια θα ήταν η κατάσταση εάν ο δείκτης στις 31.08.2010 είχε εφαρμοσθεί στο σύνολο των πιστώσεων που αναμένεται να διατεθούν ώστε να χρηματοδοτηθεί ο εν λόγω τομέας. Όπως επισημάνθηκε στο σημείο 2 ανωτέρω, η συνολική χρηματοδότηση που αναμένεται να διατεθεί για τον τομέα αυτόν αποτελείται από τις εγκριθείσες πιστώσεις του προϋπολογισμού ύψους 720,1 εκατομμυρίων ευρώ και από τα έσοδα ειδικού προορισμού για τον τομέα αυτόν που υπολογίζονται κατ’ εκτίμηση σε 222 εκατομμύρια ευρώ. Συνεπώς, η εφαρμογή του δείκτη στη συνολική χρηματοδότηση ύψους 942,1 εκατομμυρίων ευρώ που αναμένεται να διατεθεί για τον τομέα αυτό θα προκαλούσε υστέρηση εκτέλεσης - 96,0 εκατομμυρίων ευρώ.

Επί του παρόντος, η Επιτροπή θεωρεί ότι θα επέλθει εξοικονόμηση μικρών ποσών στον τομέα αυτό, δεδομένου ότι οι αναμενόμενες πληρωμές στα επιχειρησιακά ταμεία για τις οργανώσεις παραγωγών αναμένεται να είναι μικρότερες από τις ανάγκες που είχαν αρχικά προβλεφθεί.

Προϊόντα αμπελουργικού τομέα (+ 73,2 εκατομμύρια ευρώ)

Σε σύγκριση με το επίπεδο των πιστώσεων προϋπολογισμού που προβλέπεται από τον δείκτη στις 31 Αυγούστου 2010, η εν λόγω εικόνα εκτέλεσης που υπερβαίνει τις πιστώσεις του προϋπολογισμού οφείλεται στην επιτάχυνση του ρυθμού των πληρωμών που πραγματοποιήθηκαν από τα κράτη μέλη κυρίως για τα εθνικά προγράμματα στήριξης. Όσον αφορά τις πληρωμές για τα εν λόγω προγράμματα, λαμβανομένης υπόψη της πορείας δαπανών του 2009, αναμένεται να πραγματοποιηθούν επιπρόσθετες δαπάνες τους δύο τελευταίους μήνες της χρήσης. Εντούτοις, κατά την παρούσα χρονική στιγμή η Επιτροπή θεωρεί ότι θα επέλθει εξοικονόμηση μικρών ποσών στον τομέα αυτό.

Γάλα και γαλακτοκομικά προϊόντα (- 316,6 εκατομμύρια ευρώ)

Η κατάσταση στις αγορές γαλακτοκομικών προϊόντων έχει βελτιωθεί σημαντικά σε σύγκριση με εκείνη που επικρατούσε όταν καταρτίσθηκε η διορθωτική επιστολή για το οικονομικό έτος 2010. Κατά συνέπεια, η Επιτροπή διέκοψε την καταβολή επιστροφών κατά την εξαγωγή γαλακτοκομικών προϊόντων. Επιπλέον, οι τιμές αγοράς στην ΕΕ αυξήθηκαν σημαντικά και προκάλεσαν τη διακοπή της ροής αποκορυφωμένου γάλακτος σε σκόνη και βουτύρου στη δημόσια αποθεματοποίηση όπου η αποθήκευση ποσοτήτων για τα δύο αυτά προϊόντα έχει σταθεροποιηθεί. Η βραδύτερη απορρόφηση πιστώσεων σε σχέση με το επίπεδο του δείκτη κατά την παρούσα χρονική στιγμή οφείλεται στις χαμηλότερες δαπάνες οι οποίες πραγματοποιούνται επί του παρόντος στον εν λόγω τομέα ως αποτέλεσμα των προαναφερόμενων παραγόντων. Επομένως, η Επιτροπή θεωρεί ότι θα επέλθουν σημαντικές δημοσιονομικές εξοικονομήσεις στον τομέα αυτό.

Άμεσες ενισχύσεις

Οι πιστώσεις που απορροφήθηκαν για άμεσες ενισχύσεις σε σύγκριση με το επίπεδο με βάση τον δείκτη στις 31.08.2010 ήσαν υψηλότερες κατά 429,3 εκατομμύρια ευρώ.

Αποσυνδεδεμένες άμεσες ενισχύσεις (+ 587,9 εκατομμύρια ευρώ συγκριτικά με τις εγκριθείσες πιστώσεις)

Αυτό το επίπεδο απορρόφησης είναι το αποτέλεσμα εφαρμογής του δείκτη για την περίοδο που λήγει στις 31.08.2010 στις εγκριθείσες πιστώσεις του προϋπολογισμού οι οποίες δεν περιλαμβάνουν τα έσοδα ειδικού προορισμού για τον τομέα αυτό (Σημείωση: για περαιτέρω λεπτομέρειες βλέπε ανωτέρω σημείο 2).

Σημείωση: Προς διευκόλυνση του αναγνώστη, η Επιτροπή εισήγαγε υποσημείωση * στον προσαρτημένο πίνακα προσωρινής εκτέλεσης. Η υποσημείωση αυτή δείχνει ποια θα ήταν η κατάσταση εάν ο δείκτης στις 31.08.2010 είχε εφαρμοσθεί στο σύνολο των πιστώσεων που αναμένεται να διατεθούν ώστε να χρηματοδοτηθεί ο εν λόγω τομέας. Όπως επισημάνθηκε στο σημείο 2 ανωτέρω, η συνολική χρηματοδότηση που αναμένεται να διατεθεί για τον τομέα αυτόν αποτελείται από τις εγκριθείσες πιστώσεις του προϋπολογισμού ύψους 33.272 εκατομμυρίων ευρώ και από τα έσοδα ειδικού προορισμού για τον τομέα αυτόν που υπολογίζονται κατ’ εκτίμηση σε 700 εκατομμύρια ευρώ. Συνεπώς, η εφαρμογή του δείκτη στη συνολική χρηματοδότηση ύψους 33.972 εκατομμυρίων ευρώ που αναμένεται να διατεθεί για τον τομέα αυτό θα προκαλούσε υστέρηση εκτέλεσης - 110,8 εκατομμυρίων ευρώ, που αντιστοιχεί στο 0,3% της προαναφερθείσας συνολικής χρηματοδότησης.

Κατά την παρούσα χρονική στιγμή, αυτή η ελαφρά υστέρηση εκτέλεσης δείχνει ότι το εν λόγω καθεστώς εμφανίζει πολύ καλύτερο ποσοστό εκτέλεσης το 2010 συγκριτικά με το 2009.

Άλλες άμεσες ενισχύσεις (- 159,8 εκατομμύρια ευρώ)

Αυτή η εικόνα υστέρησης εκτέλεσης οφείλεται κυρίως σε ορισμένα καθεστώτα, όπως οι πριμοδοτήσεις για τα ζώα και οι στρεμματικές ενισχύσεις για το βαμβάκι, στο πλαίσιο των οποίων υποβλήθηκαν αιτήσεις για μικρότερους αριθμούς ζώων ή εκταρίων συγκριτικά με τα αριθμητικά στοιχεία που λήφθηκαν υπόψη όταν καταρτίστηκε ο προϋπολογισμός 2010. Στην παρούσα χρονική στιγμή, η Επιτροπή θεωρεί ότι θα επέλθει εξοικονόμηση μικρών ποσών στον τομέα αυτό.

Λογιστικός έλεγχος των γεωργικών δαπανών

Λογιστική εκκαθάριση των λογαριασμών προηγούμενων χρήσεων (+ 234,2 εκατομμύρια ευρώ)

Το τρέχον επίπεδο εκτέλεσης προκύπτει από τη σύγκριση μεταξύ των διορθώσεων της εκκαθάρισης λογαριασμών που ήδη πραγματοποιήθηκαν και του επιπέδου του αντίστοιχου δείκτη στις 31 Αυγούστου 2010. Κατά την παρούσα χρονική στιγμή, η εκτέλεση αυτού του καθεστώτος καταδεικνύει υστέρηση εκτέλεσης των αρνητικών δαπανών του καθεστώτος κατά 234,2 εκατομμύρια ευρώ.

Είναι σκόπιμο να επισημανθεί ότι, ενώ η Επιτροπή στη διορθωτική επιστολή της για το 2010 πρότεινε διορθώσεις ύψους - 80 εκατομμυρίων ευρώ, η αρμόδια για τον προϋπολογισμό αρχή ενέκρινε ποσό ύψους - 310 εκατομμυρίων ευρώ. Η Επιτροπή θεωρεί ότι οι αναμενόμενες διορθώσεις από τις αποφάσεις της λογιστικής εκκαθάρισης και από τη μη τήρηση των προθεσμιών για την καταβολή των ενισχύσεων από τα κράτη μέλη δεν θα αρκούσαν για να καλύψουν αυτό το έκτακτο ποσό των - 310 εκατομμυρίων ευρώ που επιβλήθηκε από την αρμόδια για τον προϋπολογισμό αρχή. Η Επιτροπή θα πρέπει να καλύψει την αντίστοιχη σημαντική έλλειψη αρνητικών πιστώσεων του προϋπολογισμού με θετικές πιστώσεις του προϋπολογισμού για να κλείσει τη συγκεκριμένη θέση του προϋπολογισμού το 2010.

Εκτέλεση του λογαριασμού εσόδων ειδικού προορισμού του ΕΓΤΕ

Ο προσαρτημένος πίνακας δείχνει ότι στις 31 Αυγούστου 2010 είχαν διατεθεί έσοδα ειδικού προορισμού ύψους 900,3 εκατομμυρίων ευρώ. Συγκεκριμένα:

- οι εισπράξεις από διορθώσεις στο πλαίσιο αποφάσεων εκκαθάρισης συμμόρφωσης ανήλθαν σε 509,7 εκατομμύρια ευρώ, ενώ αναμένονται επιπλέον ποσά μέχρι τα τέλη της χρήσης·

- οι εισπράξεις από παρατυπίες ανήλθαν σε 146,4 εκατομμύρια ευρώ, ενώ αναμένονται επίσης επιπλέον ποσά μέχρι τα τέλη της χρήσης, και

- κατά την παρούσα χρονική στιγμή, όλες οι εισπράξεις από την εισφορά επί του γάλακτος πρέπει να έχουν συγκεντρωθεί και ανέρχονται σε 102,6 εκατομμύρια ευρώ σε σύγκριση με την αρχική εκτίμηση των 98 εκατομμυρίων ευρώ·

- τέλος, αντιθέτως προς το αρχικώς εκτιμηθέν ποσό των 133 εκατομμυρίων ευρώ, το ποσό των εσόδων ειδικού προορισμού που μεταφέρθηκε τελικώς από τη χρήση 2009 στη χρήση 2010 ανήλθε σε 141,5 εκατομμύρια ευρώ.

Το ποσό των εσόδων ειδικού προορισμού που εισπράχθηκε, στις 31 Αυγούστου 2010, ανέρχεται σε 758,7 εκατομμύρια ευρώ και αναμένεται να εισπραχθούν επιπρόσθετα ποσά μέχρι τα τέλη της χρήσης. Κατά την παρούσα χρονική στιγμή, η Επιτροπή αναμένει ότι το ποσό των εσόδων ειδικού προορισμού που θα είναι τελικά διαθέσιμο το 2010 θα είναι υψηλότερο από το ποσό που προβλεπόταν αρχικά στον προϋπολογισμό 2010. Επισημαίνεται ότι το ποσό των μη χρησιμοποιηθέντων εσόδων ειδικού προορισμού, που εισπράχθηκε το 2010, θα μεταφερθεί στη χρήση 2011.

Εκτέλεση του λογαριασμού εσόδων που προέρχονται από τα προσωρινά ποσά αναδιάρθρωσης (τομέας της ζάχαρης)

Όπως έχει ήδη αναφερθεί σε προηγούμενες εκθέσεις του συστήματος έγκαιρης προειδοποίησης, το συνολικό ποσό των εσόδων ειδικού προορισμού που διατίθενται στον προϋπολογισμό το 2010 υπό τη μορφή προσωρινών ποσών αναδιάρθρωσης έφθασε τα 1.375,1 εκατομμύρια ευρώ.

Απορρόφηση κονδυλίων του ταμείου αναδιάρθρωσης στον τομέα της ζάχαρης

Έως τα τέλη Αυγούστου 2010, τα κράτη μέλη είχαν πραγματοποιήσει πληρωμές ύψους 244,5 εκατομμυρίων ευρώ για ενισχύσεις στον αναδιαρθρωμένο κλάδο ζάχαρης, για ενισχύσεις διαφοροποίησης, καθώς και για ενισχύσεις σε ζαχαρουργεία. Κατά την παρούσα χρονική στιγμή, η Επιτροπή θεωρεί ότι οι πληρωμές που πρόκειται να πραγματοποιηθούν στο πλαίσιο του καθεστώτος αυτού το 2010 ανέρχονται σε 360 εκατομμύρια ευρώ. Συνεπώς, αυτό το επίπεδο εκτέλεσης θεωρείται προσωρινό και αναμένεται να καταβληθούν επιπρόσθετα ποσά μέχρι τα τέλη της χρήσης.

Συμπεράσματα

Η προσωρινή εκτέλεση των πιστώσεων προϋπολογισμού του 2010 του ΕΓΤΕ για την περίοδο έως τις 31 Αυγούστου 2010 δείχνει ότι οι μηνιαίες επιστροφές στα κράτη μέλη υπερέβησαν το προβλεπόμενο από τον δείκτη επίπεδο κατά περίπου 222,4 εκατομμύρια ευρώ. Αυτή η υπέρβαση στην εκτέλεση είναι πρωτίστως αποτέλεσμα των δαπανών για άμεσες ενισχύσεις ενώ, όσον αφορά τις δαπάνες για παρεμβάσεις στις γεωργικές αγορές, η βελτίωση της κατάστασης στην αγορά γάλακτος θα έχει ως αποτέλεσμα εξοικονομήσεις τόσο στις αναμενόμενες δαπάνες για επιστροφές κατά την εξαγωγή γαλακτοκομικών προϊόντων όσο και στις αναμενόμενες δαπάνες για δημόσια αποθεματοποίηση βουτύρου και αποκορυφωμένου γάλακτος σε σκόνη.

Όσον αφορά την απόφαση της αρμόδιας για τον προϋπολογισμό αρχής να αυξήσει τις διορθώσεις εκκαθάρισης λογαριασμών κατά - 230 εκατομμύρια ευρώ για να φθάσουν συνολικά σε - 310 εκατομμύρια ευρώ, η Επιτροπή αναμένει ότι οι διορθώσεις που επιβλήθηκαν μέσω των αποφάσεων της Επιτροπής για εκκαθάριση λογαριασμών καθώς και άλλες διορθώσεις για μη τήρηση των προθεσμιών για την καταβολή των ενισχύσεων από τα κράτη μέλη δεν θα επαρκέσουν για τη χρηματοδότηση των αρνητικών αυτών δαπανών. Το σχέδιο διορθωτικού προϋπολογισμού αριθ. 10/2010 προέβλεπε μείωση των πιστώσεων του κεφαλαίου 05 02 (παρεμβάσεις στις γεωργικές αγορές) κατά 330 εκατομμύρια ευρώ. Συνεπώς, η Επιτροπή αναμένει ότι το μη χρηματοδοτούμενο μέρος των προαναφερθεισών αρνητικών δαπανών θα καλυφθεί εν μέρει από διάφορες εξοικονομήσεις στον τρέχοντα προϋπολογισμό και κυρίως από τα έσοδα ειδικού προορισμού που θα είναι διαθέσιμα το 2010.

ΠΑΡΑΡΤΗΜΑ

[pic]

[1] ΕΕ L 209 της 11.8.2005, σ. 1.

[2] Τα έσοδα ειδικού προορισμού που μεταφέρονται πρέπει να χρησιμοποιούνται πρώτα, πράγμα που σημαίνει πριν εγκριθούν οι πιστώσεις από την αρμόδια για τον προϋπολογισμό αρχή ή τα έσοδα ειδικού προορισμού που αναμένεται να προκύψουν στη διάρκεια της χρήσης (άρθρο 10 του δημοσιονομικού κανονισμού).